64. schôdza NR SR - 1.deň - B. popoludní
Dátum: 2022-04-27
Poslanec: Mazurek, Milan (-)
Druh vystúpenia: Vystúpenie v rozprave

90. No čo, vládni fašisti, kde vás máme?! Prázdne lavice! Tu sa odvoláva minister Mikulec a tu nie je jediný poslanec OĽANO! Teraz jeden prišiel. Ale verte mi, že nepovie ani slovo, pretože nebude vedieť obhájiť to, čoho sa tento ich minister dopustil. Ja som očakával, vážení koaliční fašisti, že tu prídete a budete excelovať v rétorických cvičeniach o tom, aký je minister fantastický, aký je čestný, spravodlivý, najlepší, že je to profesionál, že pri ňom máme garanciu toho, že minister nikdy nebude zasahovať do živých konaní, že nebude manipulovať s trestnými spismi, že bude dbať na zákonnosť a spravodlivosť v Slovenskej republike! To som od vás očakával, ale vy tu nie ste. Vy ste ticho. Ale nielen vy tu nie ste, nie je tu dokonca ani samotný minister, ktorý sa odvoláva! Nebol tu celý deň! Nepovedal jediné slovo! Nebol tu dokonca vystúpiť ani známy psychiatrický pacient, jeho šéf Igor Matovič! Nič! Ticho! Všetkým je to jedno! Vôbec ich to nezaujíma! Ani jedno jediné slovo na obhajobu tých svinstiev, ktoré za celé tie dva roky vyplávali na povrch, na svetlo sveta o súčasnom ministrovi vnútra. Ale ja vás chápem, páni koaliční poslanci, chápem vás, páni ministri, máte teraz strašne veľa práce. Musíte odpájať ruský plyn, musíte zabezpečovať trojnásobné ceny potravín, trojnásobné ceny pohonných hmôt, trojnásobné ceny energií, musíte skrátka ničiť a devastovať národ! Musíte rozkladať Slovensko priamo pred očami celého národa a pred očami celej opozície, ktorá vás za to oprávnene kritizuje. Máte s tým veľa práce, ale nebojte sa, pretože vy ste profesionáli, vy ste pri ničení národa lepší ako stredoveký mor! To, čo robíte, sa nedá nazvať inak ako devastácia celej Slovenskej republiky! A to, že nemáte najmenšiu odvahu prísť sem a obhájiť toho vášho skorumpovaného ministra, ukazuje na to, v akej zúfalej situácii sa vy, koaliční fašisti, nachádzate. Veď kto by toto chcel obhajovať, sa pýtam. Kto by chcel obhajovať to všetko, čo vyplávalo na povrch z telefónu Milana Lučanského?! Dva roky tu minister vnútra vystupoval a hovoril o tom, ako on by nikdy nemanipuloval živými trestnými konaniami, ako on by nikdy nemanipuloval so spismi, ako on by nikdy nezneužíval svoju situáciu a nevstupoval do práce polície. Opak je pravdou. Celý čas klamal. Celý čas klamal, pretože klamstvo je jeho pracovná metóda. Klamstvo je to, čo ho dostalo do tej pozície, a klamstvo je to, čo vás dostalo do tejto Národnej rady! Čo ste sľubovali občanom Slovenskej republiky?! Že sa tu pomery zmenia, že už tu nebude systém "našich ľudí", že sa tu nebude manipulovať, že sa tu nebude zneužívať polícia na boj proti politickej opozícii. A čo dnes vidíme? My dnes vidíme absolútne totalitné zriadenie, kde sa pošliapavajú základné ľudské práva a dnes je priamo polícia využívaná voči opozičným politikom. Hovoríte tu, škrtáte si tu čiaročky, koho dneska dáte dole, koho vezmete do väzby! Hovoríte a vyhrážate sa tu konkrétnym opozičným stranám! Hovoríte, teraz ide SMER, potom ide REPUBLIKA, potom ide HLAS, a zaradom chcete zlikvidovať celú opozíciu, pretože sa bojíte postaviť pred občanov! Bojíte sa volieb, pretože veľmi dobre viete, že občania Slovenskej republiky vás nenávidia. Nechcú vás už ani cítiť, lebo na jednej strane vidia neschopnosť, na druhej strane korupciu a na tretej strane neskutočné lži a pohŕdanie právami svojho vlastného obyvateľstva. Čo viac chcete? Čo viac chcete?! Je predsa nemysliteľné, aby minister vnútra písal policajnému prezidentovi a žiadal od neho konkrétne dôkazy zo spisu! Tisíckrát to tu bolo dneska opakované a nikto z vás k tomu nepovedal nič! Nikto z vás k tomu nepovedal nič, pretože sa to obhájiť skrátka nedá. Ako sa k tomu dokážete postaviť? Čo poviete ľuďom?! Áno, je normálne, že minister vnútra prekročuje svoje právomoci a len tak si žiada konkrétne informácie z konkrétnych živých spisov? Prečo tu nie je Roman Mikulec a prečo nepovie: "Chcel som od generála Lučanského túto informáciu. Chcel som informáciu z tohto spisu." Nech sa pochváli, do čoho vstupoval, nech sa pochváli, v akom konkrétnom prípade zneužíval svoje právomoci. My sme na to zvedaví. Sme tu opoziční poslanci. Ale je tu celá slovenská verejnosť a tá tu vidí mňa vystupovať a keby mala otočené tie kamery, tie zábery, tak tu vidí úplne prázdne lavice koaličných poslancov, ktorí nie sú schopní hovoriť ani len jedno jediné slovo na obhajobu pána ministra. Máme tu prázdne lavice, prázdne ministerské stoličky, nie je tu žiaden člen vlády. Nie je tu nikto, kto by sa za tohto skorumpovaného človeka dokázal postaviť. Celý deň tu boli vyčítané konkrétne zločiny a prešľapy ministra Mikulca. Vieme veľmi dobre, že tento človek ešte ako vysoký predstaviteľ Vojenského spravodajstva zabezpečoval to, aby rodinní príslušníci, jeho vlastní rodinní príslušníci, tuším otec a brat, keď si to dobre pamätám, dostali lukratívne zákazky za nepredstaviteľné sumy peňazí. Vieme veľmi dobre, ako sa tento človek naivne a jednoducho vyhováral pri všetkých svojich kauzách. Vieme veľmi dobre, ako mu našli hodinky, na ktoré si nemohol legálne zarobiť, tak povedal, že to sú jednoducho lacné fejky. Vieme veľmi dobre, že tento človek kryje organizovanú zločineckú skupinu, aleže skutočnú organizovanú zločineckú skupinu. Nie takú, že, počuj, potrebujem nejakú informáciu na Andreja Kisku, lebo je to daňový podvodník, všetci to dobre vedia, lebo Igor Matovič je daňový podvodník, všetci to dobre vedia, ale skutočnú organizovanú zločineckú skupinu, takú, kde vyšetrovatelia manipulujú trestné konania. Takú, kde vyšetrovatelia píšu konkrétne výpovede konkrétnym kajúcnikom, aby dostávali do basy a do väzby konkrétnych ľudí, aby ich tam zlomili, vyhrážali sa im vysokými trestami a tí potom udávali ďalších a ďalších a likvidovali tak politickú opozíciu! Ani jedným jediným slovom nikdy nebudem obhajovať žiadneho človeka, ktorý sa dopustil akéhokoľvek korupčného konania, ale pamätám si minulú vládu, pamätám si, keď som tu sedel ako opozičný poslanec. Pamätám sa, keď tu Igor Matovič odvolával Roberta Kaliňáka. Pamätám si presne tie prešľapy. Ja som opakovane a vždy hlasoval za odvolanie Roberta Kaliňáka. Mne stačilo už len to priateľstvo s Bašternákom a s takýmito ľuďmi. Ale Kaliňák je oproti Mikulcovi svätec, dokelu! Ste normálni?! Keby toto tu bolo na ministra Kaliňáka, tak tu Igor Matovič robí také veci, že si to neviem predstaviť! Keby takáto komunikácia, ako sa teraz ukázala s generálom Lučanským, existovala na Kaliňáka, tak tu minister alebo dnešný minister, ťažko povedať, tak tu Igor Matovič vystrája ako nepríčetný. Všetci si dobre pamätáme tie argumenty. Pamätáme si, akým spôsobom kritizoval vládu, a dnes za ďaleko väčšie prešľapy, za ďaleko väčšie svinstvá mlčí, skrývajú sa tam spolu s Mikulcom ako potkani, tvária sa, že všetko je v poriadku, klamú celú verejnosť do očí a nenašli jediného, jediného koaličného poslanca, ktorý by sem prišiel a dokázal tie neuveriteľné prešľapy obhájiť. Prečo sa nikto z vás, koaliční poslanci, nevyjadril k skutočnosti, že bývalý šéf finančnej správy pán Imrecze sa vyjadril, že Roman Mikulec prijal stotisícový úplatok?! Prečo sa k tomu nikto z vás nevyjadruje? Prečo nežiadate, aby to polícia vyšetrila?! Veď každému z vás má záležať na spravodlivosti! Nemali by ste robiť rozdiely. Vy ste sľubovali, že nebudú existovať systémy "našich ľudí". A prečo kryjete svojho človeka?! Prečo nie ste schopní hlasovať za odvolanie Romana Mikulca? Tu by sa zajtra malo hlasovať o tom, že on pôjde do väzby za to všetko, čo na Slovensku napáchal. Pýtam sa vás úplne na rovinu, ako je možné, že by v právnom štáte Hamran dával do televízií a do médií vyjadrenia, aké dáva? Ako sa on môže vysmievať, že on tipoval dvoch nejakých iných politikov, že ich zoberú? Čo to je za policajný prezident?! Na čo ľuďom ešte hovoríte tie báchorky o tom, že vy neviete a nevstupujete do živých konaní, že vy nemanipulujete s týmito konaniami, že vy nevstupujete do týchto informácií? Ako môžete po všetkých tých informáciách o prepisoch konkrétnych vyjadrení konkrétnych vyšetrovateľov, ktorí chceli zapaľovať auto žene, ktorí chceli kopať ženu do pohlavného orgánu, ktorí priamo usvedčujú ministra Mikulca z týchto zločinov vo svojich prepisoch, ako to môžete obhajovať?! Priamo sa tam vyjadrujú, že Mikulec to išiel vybaviť na špeciálnu prokuratúru. Veď to všetko je verejnosti známe. A vy, veľkí bojovníci proti korupcii, tí, ktorí ste tu mali zaviesť nový poriadok, nové právo, nové zákony, novú čestnosť a čistotu pri riadení štátu, vy všetci mlčíte, tolerujete to, ani tu nie ste. A občania sa na toto dívajú a neveria vlastným očiam. Neveria vlastným očiam, ako veľmi ste mohli týchto ľudí jednoducho oklamať. Ako veľmi ste ich mohli oklamať? Boli sme tu ako poslanci Národnej rady, keď tu prišiel šéf Slovenskej informačnej služby a bola tu prečítaná správa Slovenskej informačnej služby. Všetci, celá slovenská verejnosť, lebo potom sa to dostalo von, videli, že na ministerstve vnútra, na Národnej kriminálnej agentúre existuje organizovaná zločinecká skupina, ktorá využíva profesionálnych dnes už, lebo očividne sú za to aj platení, profesionálnych kajúcnikov ako Makó na to, aby potopovali, aby potopili konkrétnych ľudí. Je pre vás mysliteľné, aby niekto udával vo viac ako 85 prípadoch? Ja viem, že Makó je skorumpovaný človek, viem, že je to zločinec, a viem, že ste sa mu vyhrážali veľkými trestami a určite niečo vie aj na iných ľudí, ale vy ste z neho urobili úplne že univerzálneho svedka, veď viac ako 85 prípadov, to je proste nemysliteľné. To je trápne aj na vás. To fakt nemáte nikoho ďalšieho? A na základe tohto chcete ničiť politickú opozíciu, nie na základe korupcie, ale na základe politických činov opozíciu, na základe tohto sa tu idete vyhrážať? Opakovane tu Mikulec v minulosti vystupoval a vyhrážal sa aj poslancom hnutia REPUBLIKA. Vyhrážal sa Igor Matovič, vyhrážal sa Jaroslav Naď. Máme teraz očakávať, že po jednom zlikvidujete celú opozíciu? Občania Slovenskej republiky to musia vidieť a musia to chápať, že keď budú policajti chodiť po konkrétnych opozičných politikoch, budú ich brať v putách, že to vždy bude za politické činy, že hľadáte zámienky pre to, aby ste sa opozície zbavili, pretože nie ste schopní riešiť problémy Slovenska, nie ste schopní postaviť sa zoči-voči zdražovaniu, nie ste schopní riešiť geopolitickú situáciu, zaťahujete Slovensko do vojnového konfliktu a nie ste schopní prijať zodpovedné riešenia pre to, aby Slovensko mohlo normálne fungovať. A tak to kompenzujete tým, že zalepujete ľuďom oči. Prichádzate s falošnými kauzami, nadkvalifikujete trestné činy, aby ste mohli ľudí posielať pred špecializované trestné súdy, pred konkrétnych skorumpovaných sudcov. Mám s tými sudcami skúsenosti, viem veľmi dobre, že tam je úplne jedno, čo človek povie, je úplne jedno, aké dôkazy predloží, jednoducho ten sudca mu to zhodí zo stola a odsúdi ho bez akéhokoľvek mihnutia oka. Vaša obhajoba tam nič neznamená a to isté platí o špeciálnych prokurátoroch, a práve preto ste dali toho konkrétneho človeka, Daniela Lipšica, o ktorom tu je opakovane reč, pretože ten je namočený snáď vo všetkých týchto kauzách, na špeciálneho prokurátora. Preto sa tu viedla taká vojna, preto sa tu viedli tieto konania, aby ste mohli tohto človeka mať na tejto pozícii a mohol viesť svoju osobnú vendetu spolu s Mikulcom a spolu s Matovičom. A preto kryjete Mikulca, pretože nikto iný by sa do takýchto svinstiev dobrovoľne nenechal zapojiť. Nikto iný by nemohol na seba nechať nakydať toľko svinstiev, toľko prešľapov a toľko zločinov, ako to urobil Mikulec. Lebo každý jeden človek hádam by si povedal: Tu už stačilo, toho je dosť, do tohto ma už nenamočíte. Vy skrátka nemáte problém. Nemáte problém, je vám všetko jedno. Dokážete obhajovať úplne každú jednu vec, dokonca aj úplne že detinské, neuveriteľné výhovorky, úplne očividné svinstvá a vediete vojnu s opozíciou. A toto je odkaz pre všetkých občanov Slovenskej republiky, aby to vedeli, aby to chápali. Vláda vyslovene vyhlásila vojnu opozícii, chce nás pozatvárať za každú cenu. Netají sa tým. Ide po každom. Vymýšľa si úplne absurdné obvinenia, nadkvalifikuje trestné činy, skrátka chce opozíciu zničiť, lebo už vie, že je odpísaná. Zaviedli ste tu totalitné zákony, ktoré budúcej vláde umožňujú urobiť vám to isté. Zaviedli ste tu zákony, ktoré zapchali ústa médiám, vypli konkrétne médiá na základe vyfabrikovaných vecí, bez dôkazov, bez zdôvodnenia. Zajtra môžeme vypnúť stránku tu spravodajcu pána Benčíka a nikto mu to ani nemusí zdôvodniť, že čoho sa vlastne mal dopustiť. A pre nich to je v poriadku. Pre Mikulca, ministra vnútra, je to v poriadku. Pre Národný bezpečnostný úrad, pre vás ako poslancov, pre všetkých je to v poriadku. Vypnete konkrétnu webovú stránku, ani to len nezdôvodníte a ten človek nemá vôbec ani šancu sa brániť. Dokonca nedostane ani žiaden papier, prečo mal tú stránku vypnutú. Ale vraj šíri nejaký závadový obsah. Aj vy šírite závadový obsah. To je na konkrétnej interpretácii každej jednej ľudskej bytosti. Pre každého z nás je závadový obsah niečo iné. Podľa mňa pán Benčík šíri tony závadového obsahu. Tak ho kľudne vypnite! To je totalita. To je fašizmus, to je to, čo ste na Slovensku zaviedli a mali by ste sa za to hanbiť. A to, že tu ani nie ste, že nie ste schopní toho vášho skorumpovaného zločinca na pozícii ministra vnútra obhajovať, dokazuje, že tento človek na tejto pozícii nemá čo robiť. A každý z vás, každý z vás, kto svojím hlasovaním akýmkoľvek spôsobom podrží ministra Mikulca po tom, čo vyšlo z telefónu generála Lučanského, je jednoducho absolútna totalitná skorumpovaná beštia a úplný opak toho, čo ľuďom sľuboval v predvolebnej kampani.